LT Europos Sąjungos oficialusis leidinys L 45/3

KOMISIJOS REGLAMENTAS (ES) 2016/239

2016 m. vasario 19 d.

kuriuo dėl didžiausios leidžiamosios tropano alkaloidų koncentracijos tam tikruose kūdikiams ir mažiems vaikams skirtuose grūdiniuose maisto produktuose iš dalies keičiamas Reglamentas (EB) Nr. 1881/2006

(Tekstas svarbus EEE)

EUROPOS KOMISIJA,

atsižvelgdama į Sutartį dėl Europos Sąjungos veikimo,

atsižvelgdama į 1993 m. vasario 8 d. Tarybos reglamentą (EEB) Nr. 315/93, nustatantį Bendrijos procedūras dėl maisto teršalų (1), ypač į jo 2 straipsnio 3 dalį,

kadangi:

(1) Komisijos reglamente (EB) Nr. 1881/2006 (2) nustatytos didžiausios leidžiamosios tam tikrų teršalų maisto produktuose koncentracijos;

(2) Europos maisto saugos tarnybos (EFSA) Teršalų maisto grandinėje reikalų mokslinė grupė (CONTAM) priėmė nuomonę dėl tropano alkaloidų maiste ir pašaruose (3);

(3) tropano alkaloidai yra antriniai metabolitai, kurių natūraliai pasitaiko kai kurių šeimų, įskaitant Brassicaceae, Solanaceae ir Erythroxylaceae, augaluose. Iki šiol nustatyta daugiau nei 200 tropano alkaloidų. Geriausiai ištirti tropano alkaloidai yra (-)-hiosciaminas ir (-)-skopolaminas. Atropinas yra (-)-hiosciamino ir (-)-skopolamino raceminis mišinys, iš jų tik (-)-hiosciamino enantiomerui būdingas anticholinerginis poveikis;

(4) tropano alkaloidų buvimas Datura gentyje yra gerai žinomas. Paprastoji durnaropė (lot. Datura stramonium) yra paplitusi vidutinio klimato ir atogrąžų regionuose, dėl šios priežasties paprastosios durnaropės sėklų kaip priemaišų randama sėmenyse, sojose, sorguose, sorose, saulėgrąžose, grikiuose ir iš jų gautuose produktuose. Paprastosios durnaropės sėklas sunku pašalinti iš sorgų, sorų ir grikių juos rūšiuojant ir valant, todėl sorgai, soros ir grikiai bei iš jų gauti produktai ir grūdiniai maisto produktai, kurių sudėtyje jų yra, laikomi užterštais tropano alkaloidais;

(5) CONTAM mokslinė grupė nustatė bendrą 0,016 μg/kg kūno masės ūmaus poveikio etaloninę dozę (ŪPED), išreikštą (-)-hiosciamino ir (-)-skopolamino suma (daroma prielaida, kad jų veikimas vienodas). CONTAM mokslinė grupė priėjo prie išvados, kad dėl turimos ribotos informacijos su maisto vartojimu susijęs poveikis mažiems vaikams galėtų gerokai viršyti bendrą ŪPED;

(6) todėl yra tikslinga nustatyti didžiausią leidžiamąją (-)-hiosciamino ir (-)-skopolamino koncentraciją kūdikiams ir mažiems vaikams skirtuose grūdiniuose maisto produktuose, kurių sudėtyje yra sorų, sorgų, grikių arba iš jų gautų produktų. Vis dėlto, kadangi dėl analitinių priežasčių ne visada yra įmanoma atskirti hiosciamino enantiomerus, yra tikslinga nustatyti didžiausią leidžiamąją atropino ir skopolamino koncentraciją. Kadangi dėl tropano alkaloidų sintezės augaluose susidaro (-)-hiosciaminas ir (-)-skopolaminas, o ne (+)-hiosciaminas, atropino augaliniuose maisto produktuose analizės rezultatai atspindi (-)-hiosciamino pasitaikymą;

(7) yra tikslinga nustatyti ėminių ėmimo taisykles, taikytinas kontroliuojant, ar paisoma nustatytos didžiausios leidžiamosios koncentracijos;

(8) todėl Reglamentas (EB) Nr. 1881/2006 turėtų būti atitinkamai iš dalies pakeistas;

(9) šiame reglamente nustatytos priemonės atitinka Augalų, gyvūnų, maisto ir pašarų nuolatinio komiteto nuomonę,

PRIĖMĖ ŠĮ REGLAMENTĄ:

1 straipsnis

Reglamento (ES) Nr. 1881/2006 priedas iš dalies keičiamas pagal šio reglamento priedą.

2 straipsnis

Ėminiai imami siekiant kontroliuoti, ar paisoma nustatytos didžiausios leidžiamosios koncentracijos, laikantis Komisijos reglamento (EB) Nr. 401/2006 (4) I priedo J dalyje nustatytų taisyklių.

3 straipsnis

Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.

Šis reglamentas privalomas visas ir tiesiogiai taikomas visose valstybėse narėse. Priimta Briuselyje 2016 m. vasario 19 d. Komisijos vardu Pirmininkas Jean-Claude JUNCKER

(1) OL L 37, 1993 2 13, p. 1.

(2) 2006 m. gruodžio 19 d. Komisijos reglamentas (EB) Nr. 1881/2006, nustatantis didžiausias leistinas tam tikrų teršalų maisto produktuose koncentracijas (OL L 364, 2006 12 20, p. 5).

(3) EFSA CONTAM grupė (EFSA Teršalų maisto grandinėje reikalų grupė), 2013 m. Scientific Opinion on Tropane alkaloids in food and feed. EFSA Journal 2013;11(10):3386, 113 p. doi:10.2903/j.efsa.2013.3386.

(4) 2006 m. vasario 23 d. Komisijos reglamentas (EB) Nr. 401/2006, nustatantis ėminių ėmimo ir analizės metodus, skirtus oficialiai mikotoksinų kiekio maisto produktuose kontrolei (OL L 70, 2006 3 9, p. 12).